“การบินไทย” ให้บริการเที่ยวบินปฐมฤกษ์เที่ยวบินเซนได – กรุงเทพฯ
"การบินไทย" ให้บริการเที่ยวบินปฐมฤกษ์เที่ยวบินเซนได – กรุงเทพฯ
1 พ.ย. 2562

นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เป็นประธานในพิธีตัดริบบิ้นเที่ยวบินปฐมฤกษ์ พร้อมส่งผู้โดยสารเที่ยวบินที่ ทีจี 627 เส้นทางเซนได – กรุงเทพฯ ที่จะเดินทางไปยังประเทศไทย โดยมีกำหนดออกเดินทางจากเซนได เวลา 11.15 น. (เวลาท้องถิ่น) เดินทางถึงกรุงเทพฯ เวลา 16.05 น. ด้วยเครื่องบินแบบโบอิ้ง 777-300 นามพระราชทาน “ละหานทราย” ของบริษัทฯ ที่ได้รับพระมหากรุณาธิคุณโปรดเกล้าโปรดกระหม่อมให้เชิญภาพวาดแบบเรือพระที่นั่งสุพรรณหงส์มาประดับ พร้อมประดับตราสัญลักษณ์พระราชพิธีบรมราชาภิเษกตลอดปีแห่งการเฉลิมฉลองพระราชพิธีบรมราชาภิเษก
โดยมี นางคาซึโกะ โคโอริ นายกเทศมนตรี เมืองเซนได และ นายทาคูยะ อิวาอิ ประธานบริหาร ท่าอากาศยานนานาชาติเซนได ร่วมแสดงความยินดี ณ ท่าอากาศยานนานาชาติเซนได
อนึ่ง บริษัทฯ ให้บริการเที่ยวบินเซนได – กรุงเทพฯ 3 เที่ยวบินต่อสัปดาห์ ในวันพุธ ศุกร์ และอาทิตย์ โดยผู้โดยสารสามารถสำรองที่นั่ง และตรวจสอบรายละเอียดเพิ่มเติมได้ที่ เว็บไซต์ thaiairways.com สำนักงานขายการบินไทย หรือตัวแทนจำหน่ายทั่วประเทศ หรือ THAI Contact Center โทร 0-2356-1111 (ตลอด 24 ชั่วโมง)


 